戴時可家賞木芙蓉花醉賦
作者：陳著
朝代：宋

paragraphs: 西風不是芳菲節，木落山空景淒切。
頼有桂菊聊記時，殿後拒霜花始發。
我携樽酒來問花，花於此時擅奇絕。
先白後紅知物變，有色無香自韻別。
寓軒主人古風流，不肯移種防慢褻。
兩根兩花相嫵媚，自況鴻光自娛悅。
幸而桃李不同時，彼紛紛者當愧殺。
頗云此花最宜霜，待有霜時酒還設。
良辰美景休拈掇，白髮朱顔易交割。
我今耄矣不足云，勸君年年自此醉倒梅花雪。